Վարչապետը սակայն սպասւածից աւելի ոգեւորւեց եւ եթէ ապագայի առումով որեւէ բան էլ ասաց, ապա այն, որ այլեւս ՀՀ-ում իշխանութեան բարձրագոյն որեւէ մարմին չկայ, քան հրապարակում հաւաքւած ժողովուրդը, որն իր որոշումներով կառավարելու է երկիրը: Ի՞նչ է սա…Երկար-բարակ չվերլուծելու համար, միանգամից ասենք՝ յայտարարութիւն է ամբոխվարութեամբ երկիրը կառավարելու մասին: Այն որ ՀՀ-ում իշխանութիւնը պատկանում է ժողովրդին, արձանագրւած է նաեւ Սահմանադրութեան մէջ, բայց վարչապետի պատկերացմամբ ժողովուրդն այլ մեխանիզմով (ոչ Սամանադրութեամբ նախատեսւող) պէտք է իրականացնի իր իշխանութիւնը եւ դրանում է նա տեսնում «տեղի ունեցած յեղափոխութեան առանցքային իմաստը»: Մէջբերենք վարչապետի խօսքը. «Եւ հիմա ուզում եմ ասել, թէ դա ինչ է նշանակում. գործնականում դա նշանակում է, որ յեղափոխական այս հրապարակը, յեղափոխական Հանրապետութեան հրապարակը, հռչակւում է որպէս ժողովրդական իշխանութեան բարձրագոյն մարմին: Սա նշանակում է, որ կառավարութիւնն ինչպէս ձեւաւորւել է այս հրապարակում, կառավարութիւնը սրանից յետոյ հաշւետու է այս հրապարակին, եւ սրանից յետոյ կառավարութիւնը ենթարկւում է այս հրապարակին: Սա նշանակում է, որ մենք Հայաստանի քաղաքական կեանքի, տնտեսական կեանքի կարեւորագոյն որոշումները կայացնելիս պիտի ժողովրդով հաւաքւենք այս հրապարակում եւ կառավարութեանը լիազօրենք իրականացնել այս կամ այն գործողութիւնը կամ կառավարութեանն արգելենք իրականացնել այս կամ այն գործողութիւնը»: